b'\n_START_ARTICLE_\nHunyadi\n_START_SECTION_\nPoreklo\n_START_PARAGRAPH_\nDru\xc5\xbeini Hunyadi  je prvo posest podelil ogrski kralj Sigismund  18. oktobra 1409. Na ta dan so Vojk  in \xc5\xa1tirje njegovi sorodniki dobili grad Hunyad in njegovo domeno. Darovnica  razen Vojka navaja njegova  brata Magosa in Randola, njihovega bratranca ali strica Radola in Vojkovega sina Ivana (J\xc3\xa1nosa),  kasnej\xc5\xa1ega regenta Ogrske. Darovnica omenja tudi to, da je bilo Vojkovemu o\xc4\x8detu ime Serbe, o poreklu dru\xc5\xbeine pa ne pi\xc5\xa1e ni\xc4\x8desar._NEWLINE_Vojkov sin Ivan Hunyadi je imel v mladosti vzdevek Olah, se pravi Vlah, kar namiguje, da je bil romunskega porekla. Antonio Bonfini, dvorni zgodovinar Vojkovega vnuka, kralja Matije Korvina, nedvoumno trdi, da je bil Matija \xc2\xbbrojen vla\xc5\xa1kemu o\xc4\x8detu\xc2\xab. To sta vedela tudi sveti rimski cesar Friderik III. in Bene\xc4\x8dan Sebastiano Baduario, ki omenja Romune kot \xc2\xbbljudstvo kralja Matije\xc2\xab. _NEWLINE_Zgodovinarji iz 15. n 16. stoletja so ne glede na to, ali so bili za Hunyadije ali proti njim, razli\xc4\x8dno poro\xc4\x8dali o statusu dru\xc5\xbeine preden jim je kralj Sigismund podelil prvo posest.  Jan D\xc5\x82ugosz je Ivana Hunyadija opisal kot \xc2\xbbmo\xc5\xbea neznanega porekla\xc2\xab. Podobno ga je opisal tudi Aeneas Silvius Piccolomini, ki pravi, da je \xc2\xbbverjetno Vlah ni\xc5\xbejega stanu\xc2\xab Johannes de Thurocz po drugi strani pravi, da je bil Ivan Hunyadi \xc2\xbbiz znane vla\xc5\xa1ke plemi\xc5\xa1ke dru\xc5\xbeine\xc2\xab._NEWLINE_Johannes de Thurocz je zapisal tudi to, da ga je kralj Sigismund,  prevzet od Vojkove slave, \xc2\xbbodpeljal iz Vla\xc5\xa1ke v svoje kraljestvo in ga tam naselil\xc2\xab. Njegov zapis namiguje, da se je Vojk iz svoje domovine Vla\xc5\xa1ke preselil v Ogrsko kraljestvo. V poznem 15. stoletju je zgodovinar Philippe de Commines omenil Vojkovega sina Ivana kot \xc2\xbbbelega viteza Vla\xc5\xa1ke\xc2\xab. P\xc3\xa1l Engel, Andr\xc3\xa1s Kubinyi in drugi zgodovinarji tistega \xc4\x8dasa so zato na podlagi teh podatkov pisali, da dru\xc5\xbeina Hunyadi izvira iz vla\xc5\xa1kega plemstva (bojarjev)._NEWLINE_Druga skupina zgodovinarjev, v kateri izstopata Camil Mure\xc5\x9fanu in Ion-Aurel Pop, trdi, da Vojk ni emigriral iz Vla\xc5\xa1ke, ampak je bil rojen v dru\xc5\xbeini romunskih knezov iz pokrajine H\xc3\xa1tszeg (romunsko Ha\xc8\x9beg) ali Hunyad (romunsko Hunedoara). Zgodovinarja trdita, da bi Vojkov stari o\xc4\x8de lahko bil nek Costea, ki ga omenja kraljeva listina iz leta 1360 in je imel sina z imenom Serbe (ime Vojkovega o\xc4\x8deta). Po podatkih iz te listine sta Costea in Serbe ustanovila dve vasi v pokrajini H\xc3\xa1tszeg. Zgodovinar Dezs\xc5\x91 D\xc3\xbcmmerth ponuja tretje stali\xc5\xa1\xc4\x8de o prednikih  Hunyadov.  D\xc3\xbcmmerth  trdi, da je bil Vojk romuniziran Kuman in eden od vla\xc5\xa1kih bojarjev. Avtor vla\xc5\xa1kim bojarjem  pripisuje  kumanske in tatarske prednike. Zgodovinar Mikl\xc3\xb3s Moln\xc3\xa1r sprejema  vla\xc5\xa1ko domovino dru\xc5\xbeine in hkrati trdi, da bi lahko imela slovanske prednike. Niti Paul Lendvai niti  Andr\xc3\xa1s Boros-Kazai ne izklju\xc4\x8dujeta mo\xc5\xbenosti, da so bili  Hunyadi slovanskega porekla._NEWLINE_Hitro napredovanje Ivana Hunyadija je presene\xc4\x8dalo njegove sodobnike in dalo zamah legendam o njegovem poreklu. V eni od zgodb, ki jo je podrobno zapisal G\xc3\xa1sp\xc3\xa1r Heltai, zgodovinar iz  16. stoletja, je bil Ivan Hunyadi nezakonski son kralja Sigismunda in neke Elizabete, h\xc4\x8derke bogatega bojarja iz Morzsine  (romunsko Morgina) v pokrajini Hunyad. Antonio Bonfini po drugi strani trdi, da je bila mati Ivana Hunyadija neimenovana Grkinja, sorodnica bizantinskih cesarjev._NEWLINE_O romunskem poreklu dru\xc5\xbeine govori \xc5\xa1e ve\xc4\x8d drugih legend. Antonio Bonfini, na primer, je pisal, da je \xc2\xbbsledil njihovim prednikom do rimske dru\xc5\xbeine Corvini\xc2\xab. Zgodba je verjetno povezana z dru\xc5\xbeinskim grbom, na katerem je krokar (latinsko corvus) z zlatim prstanom v kljunu. Na kovancih kneza Vladislava I. Vla\xc5\xa1kega iz leta 1365 je upodobljen krokarju podoben pti\xc4\x8d. Zsuzsa Teke in nekateri drugi zgodovinarji na osnovi te podobnosti ne izklju\xc4\x8dujejo mo\xc5\xbenosti, da so bili Hunyadi v sorodu z Basarabi, vladajo\xc4\x8du dinastijo v kne\xc5\xbeevini Vla\xc5\xa1ki. Zgodovinar P\xc3\xa9ter E. Kov\xc3\xa1cs meni, da ta teorija ni dovolj raziskana.\n_START_SECTION_\nVojk Hunyadi\n_START_PARAGRAPH_\nPo trditvah sodobnih zgodovinarjev Johannesa de Thurocza in G\xc3\xa1sp\xc3\xa1rja Heltaija je bil  Vojk rojen v Vla\xc5\xa1ki. Ko je od kralja Sigismunda dobil v dar grad Hunyad in njegovo domeno, je bil  \xc2\xbbdvorni vitez\xc2\xab na kraljevem  dvoru, kar ka\xc5\xbee, da je bil iz pomembne vla\xc5\xa1ke dru\xc5\xbeine.  Sodobni zgodovinar Kubinyi pi\xc5\xa1e, da se je Vojk pridru\xc5\xbeil Sigismundu najverjetneje leta 1395.   Tistega leta je Sigismund napadel Vla\xc5\xa1ko in na vla\xc5\xa1ki kne\xc5\xbeji prestol vrnil svojega odstavljenega   vazala Mirceo I. Vla\xc5\xa1kega._NEWLINE_Vojk je bil zadnji\xc4\x8d omenjen v kraljevi listini iz leta 1414.Umrl je pred 12. februarjem 1419.  Tistega dne je bila izdana listina s potrdilom, da je bila darovnica iz leta 1409 izdana za Vojkovega brata Randola in Vojkove sinove Ivana starej\xc5\xa1ega, Ivana mlaj\xc5\xa1ega in Vojka.\n_START_SECTION_\nDru\xc5\xbeinsko drevo\n_START_PARAGRAPH_\nV dru\xc5\xbeinskem drevesu so prikazani samo znani \xc4\x8dlani rodbine:_NEWLINE_(* = rojen; \xe2\x80\xa0 = umrl; \xe2\x88\x9e = \xc5\xbeena ali mo\xc5\xbe)'